GiliGold/VAD_KnessetCorpus huggingface dataset:
ערן אטינגר: לא, לא נתקן את זה, צריכים להיות אנשי מקצוע.
ערן אטינגר: זה כתוב כבר היום.
דב חנין: נציג ציבור מטעם ארגוני הסביבה, בעל מומחיות אבל מטעם ארגוני הסביבה.
אמנון כהן: תן לי להתקדם.
אמנון כהן: הוספנו משקיף מנציג הקבלנים, משקיף בלבד, בלי החלטות, שם בצד.
מאיר ברקן: מקובל.
אמנון כהן: מה זה כפל רישיונות?
שרה שלום: רשות הטבע והגנים ביקשה למנוע כפל רישיונות בשמורות טבע וגנים לאומיים.
ערן אטינגר: אנחנו נפתור את הסוגיה הזאת.
אמנון כהן: תפתרו את הסוגיה בחוק היערות?
אמנון כהן: מתי יבוא חוק היערות סופסוף?
אמנון כהן: הבטחת שלושה חודשים ועברו חודשיים.
ערן אטינגר: כי אני עסוק בתיקון פקודת היערות.
אמנון כהן: יש לך עוד חודש.
אמנון כהן: היה עוד נושא של יידוע הציבור, שביקשו חברי הכנסת הורוביץ וחנין.
ערן אטינגר: אנחנו מציעים להישאר עם הנוסח הנוכחי.
ערן אטינגר: יש בו יידוע ציבור ויש בו שיפור מהותי לעומת המצב הקיים.
ערן אטינגר: במצב הקיים אין שום חובת פרסום לא על העיריות ולא על קק"ל.
דב חנין: אין בו יידוע ציבור אמיתי, ממש לא.
דב חנין: לך תחפש באינטרנט.
ערן אטינגר: החוק קובע לראשונה חובת פרסום, הוא לא פרסום על כל עץ.
ערן אטינגר: אנחנו חושבים שהוא מאזן היטב בין האינטרסים, ואנחנו מציעים להסתפק בו.
אמנון כהן: אז אני מבקש שתכניס את זה כהסתייגות שנצביע עליה, כדי שאתה דב חנין תבוא לידי ביטוי שניסית ועשית כל מה שצריך.
דב חנין: עדכון - משרד הפנים מוכן ללכת לקראת הרעיון הזה לגבי עצים שאינם חלק מתוכנית בנייה.
דב חנין: האם אתם מוכנים ללכת לפחות להסכמה הזאת?
ערן אטינגר: אנחנו נבחן את הסוגיה הזאת, אחרי שתושלם הרפורמה, במסגרת - -
אמנון כהן: חוק הייעור?
ערן אטינגר: כן, אז נדע איזה עצים מסומנים בתוכנית ומה הפתרון בתחום התכנון והבנייה, ונראה אם יש צורך להרחיב את חובת הפרסום.
דב חנין: אני נשאר בהסתייגות שלי.
אמנון כהן: אנחנו מצביעים קודם כל על ההסתייגות של חבר הכנסת דב חנין, שרצה יידוע רחב יותר על כל עץ.
דב חנין: גם זכות לערער על ההחלטה לתת היתר לכריתה, וגם חובת פרסום על מתן היתר הכריתה בסמוך למקום שבו העץ נמצא.
אמנון כהן: זו ההסתייגות.
אמנון כהן: מי בעד הצעת החוק על פי כל התיקונים שהצגנו היום?
עמיקם ריקלין: רגע, נשארה בעיה עם סעיף 26.
ערן אטינגר: זה מקובל עלינו, למנות במפורש את קק"ל ורט"ג כגופים שיקבלו פטור.
אמנון כהן: לא, זה חדש, זה לא היה.
ערן אטינגר: לא, זה לא חדש, הם העלו את זה פה בדיון הקודם.
אמנון כהן: לא, זה לא מופיע כרגע.
ערן אטינגר: בפרוטוקול הקודם אני אמרתי שאין לי התנגדות.
קריאה: אמרת שאין צורך.
ערן אטינגר: אני גם אמרתי שאין צורך, אבל גם שאין לי התנגדות למנות את קק"ל ואת רט"ג במפורש באותו סעיף, שמאפשר לפטור גופים שעוסקים בשמירת טבע.
אמנון כהן: תשאיר את זה פתוח, למה אתה צריך למנות?
ערן אטינגר: הם ביקשו למנות אותם במפורש.
אמנון כהן: לא סומכים?
ערן אטינגר: תשאל אותם, הם כנראה לא סומכים עלינו.
ערן אטינגר: אני אמרתי שאין בזה צורך, אבל גם שאין לי התנגדות, ואני עדיין אומר שאין לי התנגדות.
אמנון כהן: לא, גם אין צורך, שתהיה לך יריעה יותר רחבה שתוכל להכניס עוד ארגונים.
עמיקם ריקלין: אני רק רוצה להסביר.
אמנון כהן: לא צריך להסביר, הסברת בפעם הקודמת.
עמיקם ריקלין: לא הסברתי.
אמנון כהן: תן לי להתקדם בבקשה.
מורן הכהן יבין: סעיף התחילה נמחק.
מורן הכהן יבין: אנחנו מבקשים לקבוע סעיף תחילה לגבי - - -
אמנון כהן: אמרתם שהחוק דחוף, למה?
ערן אטינגר: רק לגבי סעיפים שדורשים תקנות.
ערן אטינגר: יש סעיפים שדורשים תקנות.
אמנון כהן: שבועיים?
אמנון כהן: החוק חשוב, בלי תקנות לא תוכל לקדם את החוק.
ערן אטינגר: צריך להתקין תקנות, והתקנות צריכות להיות מאושרות.
ערן אטינגר: אנחנו נתחייב להביא תוך תשעה חודשים תקנות.
ערן אטינגר: תשעה חודשים.
אמנון כהן: אמרת דחוף.
מאיר ברקן: בישיבה הקודמת סיכמנו שתוך שישה חודשים מביאים תקנות ולאחר מכן - - -
ערן אטינגר: ועדת הפנים והגנת הסביבה התחייבה לאשר את זה תוך 90 יום?
מאיר ברקן: יושב-ראש הוועדה התחייב.
ערן אטינגר: אז אנחנו נביא תוך חצי שנה תקנות.
אמנון כהן: תוך שלושה חודשים.
ערן אטינגר: לא, אנחנו לא נצליח.
אמנון כהן: זה דחוף, תוסיף סעיף תחולה תוך חצי שנה.
אמנון כהן: לא חצי שנה, תוך חצי שנה, חודש, חודשיים, שלושה.
מיכל גולדברג: הנוסח המלא של סעיף התחילה יהיה: תחילתן של פסקה 2 של סעיף 4 לחוק זה ופסקאות 1(ב) ו-(2) של סעיף 5 לחוק זה, תוך 60 ימים ממועד פרסומו של חוק זה או במועד תחילתן של תקנות לפי סעיף 15א לפקודה, כנוסחו בסעיף 4(2) לחוק זה וסעיף 15א(ד) לפקודה כנוסחו בסעיף 5(4) לחוק זה בהתאמה לפי המוקדם; ונכניס סעיף של תקנות ראשונות לפי סעיף 15א לפקודה, כנוסחו בסעיף 4(2) לחוק זה וסעיף 15א(ד) לפקודה, כנוסחו בסעיף 5(4) לחוק זה יובאו לאישור ועדת הפנים והגנת הסביבה של הכנסת תוך שישה חודשים מיום פרסומו של חוק זה.
מאיר ברקן: לא יאוחר משישה חודשים.
מיכל גולדברג: תוך שישה חודשים.
אמנון כהן: על ניסוחים בסוף תשבו.
מאיר ברקן: הוראות מעבר אין לך בחוק.
ערן אטינגר: ה-60 יום זה בעצם התחולה של כלל החוק, זה יכול להיכנס באופן מיידי.
אמנון כהן: תשבו ביניכם, עד חצי שנה יש לכם.
ערן אטינגר: אני אומר שכל מה שלא דורש תקנות, עם פרסום, אז מה 60 יום?
מיכל גולדברג: אותם סעיפים שביקשתם לסייג לגביהם את התחולה.
ערן אטינגר: אז לא הבנתי מה 60 יום.
מיכל גולדברג: שבכל מקרה החוק ייכנס לתוקף תוך 30 יום או תוך מועד התקנת תקנות, לפי המוקדם.
מורן הכהן יבין: לא לפי המוקדם.
מיכל גולדברג: בוודאי שלפי המוקדם, אחרת המשמעות היא - - -
ערן אטינגר: אבל אם את אומרת כך, תוך 60 יום או תוך התקנת תקנות לפי המוקדם, זה אומר שהוא נכנס תוך 60 יום גם בלי תקנות, וזה לא הגיוני.
מיכל גולדברג: נכון, אז את ה-60 יום – הואיל והיושב-ראש הסכים לשלושה חודשים, גם פה אפשר לרשום תוך שישה חודשים.
אמנון כהן: כן, חצי שנה הכול.
מאיר ברקן: יהיו הוראות מעבר לחוק?
מיכל גולדברג: לא.
מורן הכהן יבין: אבל המשמעות של מה שנאמר זה שהחוק יוכל להיכנס לתוקף גם בלי תקנות.
מיכל גולדברג: נכון.
אמנון כהן: אבל תוך חצי שנה.
מורן הכהן יבין: כן, תוך חצי שנה, אבל אני אומרת שמשרד החקלאות מתחייב להביא תוך חצי שנה תקנות - - -
אמנון כהן: אז מה את רוצה?
אמנון כהן: אז אין חוק.
מורן הכהן יבין: אני לא רוצה ליצור מצב, שייכנס חוק שאין לו תקנות.
אמנון כהן: אז תביאי תקנות, ובזה גמרנו.
אמנון כהן: לא תהיה בעיה אם נכניס - - -
לירון אדלר-מינקה: אפשר להכניס בסעיף של התקנות, שהשר רשאי לקבוע גם לגבי קרן קיימת לישראל - -
קריאה: - - ורשות הטבע והגנים.
אמנון כהן: בסדר, מי בעד הצעת החוק על פי כל התיקונים שהגשנו כאן, ואחרי שהורדנו את ההסתייגות של חבר הכנסת דב חנין?
אמנון כהן: מי בעד הצעת החוק בכללותה, הצעת חוק לתיקון פקודת היערות, התשע"א-2011 - מי בעד?
אמנון כהן: בעד – 4
אמנון כהן: אושרה פה אחד, רק תעשו התאמות בניסוחים.
אמנון כהן: אנחנו מכינים את החוק לקריאה שנייה ושלישית.
אמנון כהן: אנחנו גם נדון, תוך כדי דיון בחקיקה, על נושא של שיקום תעסוקתי על ידי רשות לשיקום האסיר.
אמנון כהן: הוועדה שמה דגש על הנושא הזה.
אמנון כהן: במכלול הדיונים שהוועדה מקיימת, היא רוצה לתת את האפשרות לאסירים להשתקם בכל דרך, ושזו תהיה זכות בסיסית של האסיר.
אמנון כהן: המדינה צריכה לשאוף שאסיריה ישולבו בחברה.
אמנון כהן: כל תקופה שהאסיר נמצא בין כתלי בית הסוהר, זה הזמן שאפשר לטפל ולסייע – מה שהחברה והמדינה לא עשו בתקופה שהאסיר היה בחוץ.
אמנון כהן: לפי מה שלמדנו מהצעת החוק - והיו גם כתבות בעיתונות - שמי שרוצה להשתקם ויש לו כסף, זוכה לשיקום.
אמנון כהן: הוועדה נתקלה באנשים שקיבלו מכתב שהם זכאים, עומדים בקריטריונים של שיקום, אבל אין להם כסף ולכן הם לא עוברים את כל התהליך.
אמנון כהן: זה מעציב מאוד.
אמנון כהן: אנחנו רוצים למנוע את התופעה הזו.
אמנון כהן: מצד שני, יש אסירים ששפוטים לפעמים לתקופות של עד 18-20 שנה, ובגלל שיש הגדרה שאם הוא לא הודה במעשה או לא מכיר במה שהוא עשה – ולפעמים הוא לא עשה, אז למה שהוא יודה?
אמנון כהן: הוא אומר: "לא עשיתי את זה", ולמרות שהוא אומר שהוא לא עשה שפטו אותו ונתנו לו 20 שנה.
אמנון כהן: נצא מנקודת הנחה שהוא פדופיל והוא לא מודה.
אמנון כהן: הוא יושב 20 שנה, במשך 20 שנה הוא לא מקבל טיפול, חוזר חזרה לחברה, עושה, אולי, את זממו, חס וחלילה, על אחד הילדים ועוד פעם חוזר לבין כתלי בתי הסוהר.
רחלה אראל: כבר היו מקרים מעולם.
אמנון כהן: האם זה מה שאנחנו כחברה וכמדינה היינו רוצים?
אמנון כהן: ודאי שלא.
אמנון כהן: לכן, למה להגביל את הטיפול ולתת רק למי שיודה?
אמנון כהן: אני אומר: כל עוד שהאדם נמצא בין כתלי בית הסוהר, צריך לשקם.
אמנון כהן: אני יוצא מנקודת הנחה, שהוא כן כזה ואני צריך לתת לו את כל הטיפול הדרוש.
אמנון כהן: המטרה שלי, היא שבפעם הבאה הוא לא יבוא.
אמנון כהן: הראייה פה מעוותת.
אמנון כהן: את הראייה הזו אנחנו צריכים לתקן.
אמנון כהן: אני מחפש דרכים.
אמנון כהן: בחוק הזה נשתדל לתקן.
אמנון כהן: בכל מקרה, את הנושא הזה אנחנו נתקן.
אמנון כהן: יש לנו מספר חקיקות על שולחנה של הוועדה.
אמנון כהן: נראה אם נוכל להכניס את הסעיפים האלה לאותן חקיקות שעומדות על השולחן.
אמנון כהן: אם לא נמצא אכסניה מתאימה, הוועדה תטפל בדברים האלה כך שכל אסיר שנמצא בין כתלי בית הסוהר – וכל אחד הוא עולם ומלואו, כל אחד ייחודי, כל אחד צריך לקבל סוג אחר של טיפול.
אמנון כהן: יש פה את הוועדות המקצועיות, שעושות את הבדיקות ונותנות חוות דעת.
אמנון כהן: לא יכול להיות מצב שאסיר יושב תקופה ארוכה ולא משוקם, שוב ייצא ויעשה את זממו בחברה ויחזור חלילה.
אמנון כהן: המדינה משקיעה במשטרה, בבדיקה, בעובדים סוציאליים ובבתי משפט, במקום להשקיע פעם אחת כמו שצריך באותו אסיר, ולשים שם את כל המשאבים הנדרשים כדי להוציא אותו מאותו מעגל שהוא נמצא בו.
אמנון כהן: תוך כדי דיונים בנושא של החוק לשיקום האסיר, הוועדה דנה במספר סוגיות שהועלו כאן על ידי גופים, אנשים, הרשות עצמה והעובדים של הרשות.
אמנון כהן: אני ביקשתי מהיועץ המשפטית של הועדה להטמיע את הדברים, שהועלו על ידי המשלחות שנמצאות כאן איתנו, בתוך החקיקה הקיימת.
אמנון כהן: יש דברים שכבר הסכמנו לגביהם, ויש דברים שלא הסכמנו לגביהם.
אמנון כהן: זה מה שהיינו רוצים שייצא בסופו של דבר בחקיקה כאן בקריאה השנייה והשלישית.
אמנון כהן: נראה איך התקדמו הדברים.
אמנון כהן: אנחנו נרחיב טיפה.
אמנון כהן: אני רוצה לשמוע את משרד התמ"ת, כי גם עליהם הטלתי את הבדיקה לגבי אותו אסיר, שייכנס לתוכנית השיקום לאחר שעבר את כל האבחונים.
אמנון כהן: כמו שציינתי אז, אנחנו רוצים לתת לו השלמת השכלה, הכשרה מקצועית כזו או אחרת, בהתאם לאותו מפעל שיקלוט אותו מיד אחרי זה, כאשר המדינה משתלבת בשיקומו המקצועי מבחינת המימון, כמו קורס פנים מפעלי, פנים בית סוהר או פנים הרשות לשיקום האסיר.
אמנון כהן: לאחר מכן, אנחנו מבקשים שהמדינה תדאג לאותו מעסיק, שייקח על עצמו להעסיק את אותו אסיר, שיש לו אות קין, אות קלון ואף אחד לא רוצה לקבל אותו כי הוא אסיר לשעבר.
אמנון כהן: יש פה דברים אמיתיים.
אמנון כהן: יש מקומות שהוא לא יוכל לעבוד שם באמת.
אמנון כהן: תלוי מה האופי של העבירה.
אמנון כהן: בגדול, אנחנו רוצים לשלב אותם במקומות שאין סכנה שהוא יבצע שם את מה שהוא עשה כל הזמן.
אמנון כהן: בתוך המפעל הזה צריך שיהיה חונך.
אמנון כהן: המפעל צריך לקבל תמריץ לקלוט אותו ולהתחייב שהוא קולט אותו לפרק זמן מסוים, כאשר לאחר מכן הוא יקלוט אותו על חשבון עצמו.
אמנון כהן: המטרה שלנו היא שיהיה ביטחון סוציאלי לאותו אסיר.
אמנון כהן: בתקופה של 3-5 שנים הוא יכול לעבוד.
אמנון כהן: כמובן שהוא צריך לעבוד כמו שצריך, לעמוד בלוח הזמנים ובמטלות שיטילו עליו.
אמנון כהן: לכן, יש לו את החונך, שיכניס אותו לשגרת העבודה ולשגרת המערכת החדשה.
אמנון כהן: כך הוא כמובן יוכל גם להתחייב, להקים משפחה, לקחת משכנתא.
אמנון כהן: הוא יידע שיש לו פרנסה, והוא לא צריך לעשות את מה שהוא עשה קודם, ונכנס לבית סוהר על דברים שליליים.
אמנון כהן: משרד התמ"ת, אני הטלתי עליכם בפעם הקודמת לומר לנו איך אתם רואים את העניין.
אמנון כהן: אני יודע שיש פעולות כאלה והגדרות מיוחדות לאוכלוסיות בחברה הישראלית.
אמנון כהן: אני יודע שיש פרויקט מיוחד לחד-הוריות, פרויקט מיוחד לגופים אחרים, לאנשים עם מוגבלויות.
אמנון כהן: גם פה צריך ליצור מסגרת לשילוב אסירים בתעסוקה.
אמנון כהן: אולי יהיה קריטריון כזה, ואז נדע כמה תקציב צריך לזה, האם צריך תיקוני חקיקה בנושא הזה.
אמנון כהן: האם האכסניה שיש לנו כרגע – הרשות לשיקום האסיר, שמקבלת על עצמה את התפקיד ההכשרתי, יכולה להשתלב?
אמנון כהן: יש לנו חוק אחר על שולחנה של הוועדה, של תעסוקת אסירים.
אמנון כהן: המטרה שלנו למצוא את הנוסחה המתאימה, למצוא פתרונות תעסוקתיים.
אמנון כהן: ציפי, תגידי לנו מהי עבודת המטה שעשיתם.
אמנון כהן: תציגי לנו בקצרה ולעניין את הדברים.
אמנון כהן: אני דיברתי עם השר במליאה.
אמנון כהן: תפסתי אותו על הנושא הזה, וביקשתי ממנו לשים לזה יתר דגש.
אמנון כהן: הוא אמר, שהוא פתוח לנושא הזה והוא גם ימצא את הדרכים.
אמנון כהן: עדכנתי שיש צוות מקצועי שיושב על המדוכה ויעביר את ההמלצות.
אמנון כהן: האם הגשתם את זה כבר לשר?
אמנון כהן: מה אומר השר?
ציפי שיינקמן: שלום לכולם.
ציפי שיינקמן: אני יכולה להגיד, ששר התמ"ת קבע כי אוכלוסיית האסירים לקראת שחרור ואסירים משוחררים תוגדר כאוכלוסייה מיוחדת ותזכה לסיוע של משרד התמ"ת.
חיים אילוז איילון: זה היה על פי בקשתנו, ואנחנו שמחים.
אמנון כהן: לבקשת הוועדה, אדוני.
חיים אילוז איילון: ברור.
חיים אילוז איילון: כל הכבוד.
ציפי שיינקמן: המשמעות, מבחינתנו, היא התאמת כלי המשרד לאוכלוסייה ופיתוח תוכניות נוספות למתן מענה מערכתי לשילוב האוכלוסייה הזו בתעסוקה.
ציפי שיינקמן: אני חייבת להדגיש, שהיום אוכלוסיית האסירים המשוחררים משולבת בתוכניות השונות באמצעות האגף להכשרה מקצועית, תוכניות שונות, אבל לא כאוכלוסייה ייחודית, לא כאוכלוסייה שנותנים לה תעדוף.
ציפי שיינקמן: ברגע שהשר החליט להכליל אותם כאוכלוסייה ייחודית, אז המשמעות בהתאם.
אמנון כהן: מה יהיה עכשיו?
ציפי שיינקמן: זה אומר שאנחנו נוכל להפעיל כלים שונים.
ציפי שיינקמן: יש לנו תשתיות במשרד.
ציפי שיינקמן: לסבר את האוזן: מתן שוברים, בתיאום עם הרשות לשיקום האסיר – יהיה כלי מאוד משמעותי.
ציפי שיינקמן: האסירים לא משתחררים כקבוצה, אלא כבודדים.
אמנון כהן: כל אחד מתאים לו סוג מסוים.
ציפי שיינקמן: מאוד קשה ליצור קבוצה להכשרה מקצועית.
ציפי שיינקמן: השובר נמצא בתהליך מתקדם באגף להכשרה מקצועית.
ציפי שיינקמן: זה נמצא כבר בשלב של פרסום לבחירת מפעיל.
ציפי שיינקמן: אסיר יוכל לקבל שובר עד 7,000 שקלים לקורס הכשרה מקצועית, ויוכל להשתלב בכל בית ספר עסקי.
ציפי שיינקמן: כמובן, שאנחנו ניתן כאן מעטפת של שירותים נוספת.
ציפי שיינקמן: אנחנו רוצים שיהיו אבחונים תעסוקתיים.
ציפי שיינקמן: אם הם יוצאים לקורסים, אז שיהיו אלה קורסים הנדרשים בשוק העבודה, כדי שנוכל אחר כך לשבץ אותם בעבודה מתאימה.
ציפי שיינקמן: אנחנו רואים את הטיפול באסירים המשוחררים, כך שהנדבך המרכזי הוא טיפול רב מערכתי.
ציפי שיינקמן: צריך כאן שיתוף פעולה עם שב"ס, הרשות לשיקום האסיר ומשרדים שונים: משרד החינוך ומשרד הרווחה, כל אחד וחלקו הוא.
ציפי שיינקמן: אנחנו חושבים, שזה מה שיביא בעצם להצלחה.
ציפי שיינקמן: הרעיון הוא שתהיה תפירה של חליפה אישית.
ציפי שיינקמן: יש לנו כלים רבים, שאני תיכף אעבור עליהם בצורה טלגרפית.
ציפי שיינקמן: כל אסיר יוכל לקבל את המענה בהתאם לצרכים שלו הוא.
ציפי שיינקמן: אם מישהו צריך השלמת השכלה, הוא יקבל תוכנית להשלמת השכלה.
אמנון כהן: איפה הוא יקבל את זה?
ציפי שיינקמן: אנחנו נעבוד על תשתיות, בתיאום עם רש"א, של משרד התמ"ת, של רש"א וגופים אחרים שיש להם תשתיות.
ציפי שיינקמן: היום יש אזורים שלמים ואוכלוסיות שלמות, כמו המגזר הערבי והבדואי, שלא מקבלים מענה.
ציפי שיינקמן: כדי שכמה שפחות תהיינה עלויות ונצטרך ליצור מחדש תשתיות, אנחנו ננסה להתלבש על תשתיות קיימות.
רחל שרביט: יש בעיה עם המימון.
ציפי שיינקמן: אני הדגשתי בהתחלה, ואני אדגיש כל פעם, נכון להיום משרד התמ"ת לא מתוקצב בנושא של אסירים משוחררים.
ציפי שיינקמן: לפי מעטפת השירותי ולפי הערכה שעשינו, לא מדובר בסכומים בשמיים.
ציפי שיינקמן: אלה סכומים שהם חשובים מאוד על מנת לתת מענה, צעד אחד לקראת טיפול יותר ממוקד ומאסיבי לאוכלוסייה הזו.
ציפי שיינקמן: תיכף אני אגע גם בזה, ברשותכם.
ציפי שיינקמן: אוכלוסיית היעד, כמו שאמרתי, אלה הם אסירים לקראת שחרור.
ציפי שיינקמן: אנחנו נצטרך לבחון את משך הזמן טרם שחרורם: חודשיים לפני, חצי שנה לפני וכו'.
ציפי שיינקמן: בנוסף, אסירים משוחרים.
ציפי שיינקמן: אנחנו נחלק אחר כך את אוכלוסיית היעד לשתי קטגוריות עיקריות: אלה שנמצאים בתקופת המאסר, ואלה שנמצאים אחרי השחרור.
ציפי שיינקמן: כמובן, שבזמן המאסר מדובר על שיתוף פעולה על שב"ס.
ציפי שיינקמן: אנחנו בעצם נתמקד באוכלוסייה של הגרעין הקל ושל הגרעין הקשה.
ציפי שיינקמן: אנחנו מניחים, שכל אחד מהם צריך מענה שונה, ונפתח תוכניות ממוקדות בהתאם.
ציפי שיינקמן: אתם תוכלו לעיין ולראות, שאנחנו נגענו בכל החסמים: חסמים ברמת הפרט, ברמת המערכת, ברמת המעסיקים הידועים לנו.
אמנון כהן: מה יקבלו המעסיקים?
אמנון כהן: למה הם יקלטו את האסיר?
ציפי שיינקמן: אם אנחנו מדברים על המעסיקים, אנחנו חושבים שצריך לעשות כאן איזשהו קמפיין תקשורתי, פעולה הסברתית.
אמנון כהן: עזבי קמפיין.
אמנון כהן: כסף, כסף.
אמנון כהן: קמפיין זה אחר כך.
אמנון כהן: קודם כל, מה הוא מקבל?
אמנון כהן: למה הוא יקלוט אצלו את האסיר לשעבר?
ציפי שיינקמן: אנחנו הצענו, במסגרת התוכנית, לתת תמריץ למעסיקים, כאשר בעצם זה חלק ממכלול.
ציפי שיינקמן: על אלה שיועסקו, אנחנו נרצה לתת תמריצים למעסיקים.
ציפי שיינקמן: במקביל, אנחנו בוחנים לתת למפעלים, שיוקמו בתוך כתלי בית הסוהר, תמריץ.
ציפי שיינקמן: אנחנו שוקלים גם את כל הנושא של מענקים לאסירים עצמם על התמדה בעבודה.
אמנון כהן: זה לאסיר.
אמנון כהן: אני שאלתי על המעסיק.
ציפי שיינקמן: בנוגע למעסיק, אנחנו מדברים על תמריץ.
ציפי שיינקמן: כמו שאמרתי, אנחנו רוצים לעשות כאן פעולה רחבה בנושא הסברתי – לעשות שינוי בתפיסה.
ציפי שיינקמן: כמה שלא נעשה, כמה שלא נתמרץ, עם המעסיק יש פה איזושהי בעיה.
אמנון כהן: מה יקבל המעסיק?
חיים אילוז איילון: 1,000 שקלים לחודש, כמו שהיה בעבר.
ציפי שיינקמן: 1,000 שקלים בחודש.
ציפי שיינקמן: זו הערכה שלנו.
אמנון כהן: אם זו אוכלוסייה מיוחדת, צריך לפעול אחרת.
ציפי שיינקמן: אנחנו התאמנו את זה לכל האוכלוסיות.
אמנון כהן: זה לא עולה חדש, שרוצים לשלב אותו.
אמנון כהן: זו אוכלוסייה שאף אחד לא רוצה.
ציפי שיינקמן: כבוד היו"ר, זה הכל תלוי תקציב.
ציפי שיינקמן: החלטנו שיהיה לנו צוות היגוי וחשיבה.
ציפי שיינקמן: אם יהיה לזה תקצוב, אין שום בעיה.
ציפי שיינקמן: נכון לעכשיו, התאמנו את זה לאוכלוסיות.
אמנון כהן: נניח שאנחנו מדברים על פיילוט לאוכלוסייה מיוחדת, לתקופה מסוימת.
אמנון כהן: אנחנו יודעים שבכל שנה משתחררים 7,000 אסירים.
ציפי שיינקמן: בכל שנה משתחררים 7,000, כאשר ל- 40%-50% יש פוטנציאל שיקומי.
ציפי שיינקמן: היום רק 50% מתוכם – בין 1,300 ל-1,500 - מטופלים באמצעות רש"א.
ציפי שיינקמן: כמובן, שהשאיפה שלנו היא להגדיל זאת.
ציפי שיינקמן: אנחנו עשינו תוכנית ל-500 איש.
ציפי שיינקמן: אנחנו עשינו כאן שקלול.
ציפי שיינקמן: כאשר האסירים משוחררים, לא כולם יוצאים ישר לעבודה ולא כולם יוצאים ישר להכשרה.
ציפי שיינקמן: לקחנו את כל שיעורי התעסוקה, את כל הנתונים שהיו בעבר, עשינו שקלול ואף הרמנו קצת את הרף, והגענו לסכום של 16,000,000 שקלים.
אמנון כהן: כמה הולך למעסיק על כל עובד?
ציפי שיינקמן: אנחנו חישבנו זאת לפי האוכלוסיות המיוחדות - 1,000 שקלים לעובד.
אמנון כהן: כלומר, 16,000,000 שקלים ל-500 איש.
ציפי שיינקמן: 16,000,000 שקלים לכל המעטפת.
ציפי שיינקמן: זו ממש מעטפת רחבה, כולל מלגות קיום בזמן הכשרה מקצועית.
ציפי שיינקמן: אנחנו יודעים שאחד החסמים, הוא שכאשר האדם יוצא לקורס הכשרה מקצועית אין לו הכנסה, הוא לא עובד.
ציפי שיינקמן: אנחנו צריכים לתת מלגת קיום או הבטחת הכנסה.
ציפי שיינקמן: כל הדברים האלה נבדקים כרגע, בשלב זה.
אורי מקלב: 500 אסירים כפול 1,000 לשנה זה 6,000,000 שקלים.
אמנון כהן: אבל מדברים גם על הכשרה וליווי.
ציפי שיינקמן: יש כאן את כל מעטפת השירותים.
אורי מקלב: אבל היחס הוא מתוך 16,000,000 שקלים.
אורי מקלב: בסך הכל אנחנו מדברים על פחות מ-30%.
אמנון כהן: דב, המטרה של המדינה היא לשלב את האסירים בחברה.
אמנון כהן: תתייחס רק לנושא הזה, ולא לחוק כולו.
אורי מקלב: אל תדבר איתו על החברה.
אורי מקלב: תדבר איתו למי זה כדאי יותר.
אמנון כהן: בגדול, זה אחר כך חוסך 100,000,000 שקלים.
אורי מקלב: אל תדבר איתו על חברה, תדבר איתו על כסף.
אורי מקלב: זה כדאי מבחינה כלכלית לשקם את האסיר.
אמנון כהן: דב מבין את זה.
אמנון כהן: יש לו רגישות חברתית.
דב בארי: אל"ף, זו הפעם הראשונה שאני שומע על המשמעויות הכלכליות של הנושא הזה.
דב בארי: אני בטוח, שהנושא הוא חשוב.
דב בארי: בתוך כלל ההסדר המדובר והסכמים שיש בינינו לבין משרד הרווחה – וחיים מכיר את זה - יש תקציב, שבין היתר, מיועד לנושאים האלה.
דב בארי: לגבי הנושאים התקציביים של שר התמ"ת, אני לא מכיר את הדרישות האלה.
דב בארי: קצת קשה לי להתייחס אליהן.
דב בארי: אם שר התמ"ת רוצה להביא את זה ממקורות שלו, נשמח.
דב בארי: זו בהחלט פעילות חשובה, ואני חושב שכולם פה יודעים שחלק עיקרי מתהליך השיקום כולל כמובן שיקום תעסוקתי.
אמנון כהן: הבנתי את הנקודה.
אמנון כהן: לגבי מעמד העובדים – ההסתדרות, ארגון העובדים, האוצר, הנציבות, איפה עומד מעמד העובדים?
אמנון כהן: האם זה נסגר, ברוך השם, סוף-סוף?
אמנון כהן: ביקשתם שבוע ועוד שבוע, וקיבלתם ביד נדיבה.
אמנון כהן: איפה עומד ההסכם עם העובדים?
אמנון כהן: אנחנו דואגים לעובדים, שימצאו מעטפת נכונה וימשיכו לתרום מניסיונם.
אמנון כהן: מדובר באנשים מוכשרים מאוד.
אמנון כהן: נציג ההסתדרות, בבקשה.
אמנון כהן: טוב שאני עושה דיונים פה, אחרת אתם לא באים לדיונים.
אמנון כהן: אתם דוחים בכל פעם דיון, ככה אמרו לי.
אמנון כהן: האם זה יכול להיות?
אמנון כהן: האם זה בגלל הנושא של עובדי קבלן?
אלי יריב: אדוני היו"ר, ההסתדרות עסוקה בהרבה מאוד דברים.
אלי יריב: אני מאוד מצטער, שהבטחנו לך בישיבה הקודמת שהמשא ומתן יגיע לשולחן הזה ויסוכם, וזה לא הגיע.
אלי יריב: זה על דעתו של יו"ר האגף לאיגוד מקצועי, אבי ניסן-קורן, שניסה להיפגש איתך.
אלי יריב: הוא לא יכול היה להגיע.
אלי יריב: הוא ביקש ממני לומר, שהוא לא יכול היה להיפגש איתך.
אמנון כהן: אבל אין לכם בחירות עכשיו.
אמנון כהן: הוא קיבל לנצח את התפקיד.
אלי יריב: יש בחירות.
אמנון כהן: הוא מוביל.
אמנון כהן: גמרנו.
אלי יריב: אתם גם שותפים איתנו בבחירות.
אלי יריב: לגופו של עניין – כמו שיו"ר הישיבה אמר: לא זז שום דבר מבחינת המשא ומתן, וזה באשמתנו.
אלי יריב: אנחנו לא זורקים את זה על אף אחד.
אלי יריב: אנחנו מבקשים ממך עוד שהות, על מנת שיו"ר האגף לאיגוד מקצועי, שלקח את זה על עצמו, יטפל בזה.
אמנון כהן: האם אתה מבין מה המשמעות של מה שאתה אומר עכשיו?
אלי יריב: אני מבין.
אמנון כהן: אתה לא מבין.
אמנון כהן: אם היית מבין, לא היית אומר זאת.
אמנון כהן: אם אני מעביר את החוק היום, רש"א זוכה לעוד 10,000,000 שקלים.
אמנון כהן: אם אני לא מעביר את החוק, 10,000,000 שקלים של שנת 2011 הלכו.
אלי יריב: זה עד סוף שנת התקציב.
אמנון כהן: עוד שבוע זה נגמר.
אמנון כהן: אי אפשר לבצע.
אמנון כהן: אפילו אם הוא רוצה לבצע, הוא לא יכול לבצע.
אמנון כהן: אם אני גומר את זה בימים האלה, אני יכול לדרוש, לעשות מלחמה ולקבל עכשיו 10,000,000 שקלים.
אמנון כהן: אם לא, 10,000,000 שקלים הלכו.
אמנון כהן: זה אתה.
אמנון כהן: אני נגד העובדים לא הולך.
אמנון כהן: אני מבקש לכתוב בכותרת: "ההסתדרות פגעה ברש"א, שלא תקבל 10,000,000 שקלים".
אמנון כהן: זו העובדה.
אלי יריב: אין לנו עניין לפגוע בעובדים.
אמנון כהן: זה מה שקורה.
אמנון כהן: בלי עובדים אני לא מעביר את החוק.
אלי יריב: היינו מעוניינים - - -
אמנון כהן: מה זה מעוניינים?
אמנון כהן: מתחילת השנה, מהיום שקיבלתי את הוועדה, בכל פעם אני נותן לכם עוד ועוד זמן.
אמנון כהן: בדיון הקודם אמרת לי עוד שבועיים.
אמנון כהן: הדיון היה לפני שלושה חודשים.
אמנון כהן: עם כל הכבוד, 10,000,000 שקלים רש"א לא תקבל בגלל ההסתדרות.
אמנון כהן: אני רוצה את הכותרת הזו בעיתון.
אמנון כהן: שלא יקל בעיניך.
אלי יריב: זה לא קל, בעייני.
אלי יריב: אני מבקש עוד שבוע ימים, אם ניתן.
אמנון כהן: קח עוד שבוע.
אמנון כהן: הכסף הלך.
אמנון כהן: תיקח עוד חודש.
אמנון כהן: זה כבר לא משנה.
אלי יריב: אדוני, אתה היו"ר, אתה המחליט.
אמנון כהן: עכשיו אתה זרקת את זה עליי.
אלי יריב: האם אתה מוכן לתת שבוע נוסף?
קריאה: זה לא שהוא לא מוכן.
קריאה: המחשב לא נותן.
אמנון כהן: אני עשיתי כמה שעות בכנסת.
אמנון כהן: יש תאריך שבו ננעל המחשב.
אמנון כהן: כאשר הוא ננעל, ננעל.
אמנון כהן: אי אפשר.
אמנון כהן: גם אם תיתן אחר כך 20,000,000 שקלים, הוא לא יוכל להוציא ולא יוכל לדווח.
אמנון כהן: יש פה טכניקות.
אמנון כהן: לכן, נתתי אורכה עד לרגע זה.
אמנון כהן: אם אני מעביר זאת היום, אני עוד יכול להציל משהו.
אמנון כהן: אם לא, חבל.
אמנון כהן: כל המערכת הזו, פעילות חשובה.
אמנון כהן: יש אלפי מכתבים אצלי בלשכה, שאנשים זכאים לשיקום ואין כסף.
אמנון כהן: אתה מבין מה זה?
אמנון כהן: זה בגלל ההסתדרות.
אמנון כהן: לא נוכל, גם לא 10,000,000 שקלים.
אמנון כהן: עוד שבוע ועוד שבוע, והנה מרחת את כל השנה.
אמנון כהן: תהיה בריא.
אמנון כהן: ההסתדרות שולטת במדינה, לא רק במפלגת העבודה.
אמנון כהן: יש שולחן עגול, ושם נחתכים דברים, לצערי הרב.
אמנון כהן: זו מדינה דמוקרטית.
אמנון כהן: ועוד אין בחירות.
אמנון כהן: אם תחליף, נוכל לעבוד, אבל זה תקוע.
אמנון כהן: הכל פוליטיקה.
אמנון כהן: אנחנו, למעשה, סיימנו את העבודה על החוק לשיקום האסיר.
אמנון כהן: נשארנו רק עם הנושא של מעמד העובדים.
אמנון כהן: כבר קיימנו מספר דיונים, התקדמנו עם החוק, כמעט סיימנו, ורק נושא מעמד העובדים נשאר פתוח.
אמנון כהן: תוך כדי דיונים עלו נושאים על ידי הנציגים שיושבים כאן:
אמנון כהן: חלקם על ידי נציגי רש"א וחלקם על ידי ועל ידי חברי כנסת.
אמנון כהן: אנחנו נעבור על הנוסח המונח על השולחן היום, ואני אבקש התייחסות של האוצר ומשרד הרווחה.
אמנון כהן: שלפחות נוכל לדעת שהתיקונים, שרצינו להכניס להצעת החוק, מקובלים או לא מקובלים ועל מה צריך לקיים עוד דיון עם שר הרווחה ושר התמ"ת כדי לראות איפה הדברים עומדים.
אמנון כהן: אולי גם עם שר האוצר, במידה ואנחנו רואים שלא מגיעים להבנות לגבי שיקום האסיר ושילובו בתעסוקה.
אמנון כהן: לכל אסיר יש זכות לקבל שיקום.
אמנון כהן: אין פה מגבלה, ולא משנה איזו עבירה הוא עבר.
אמנון כהן: אנחנו כמדינה צריכים לדאוג שהוא לא יחזור לסורו.
אמנון כהן: לא יהיה מצב, שבו בגלל שהוא לא הודה הוא לא יזכה לשום טיפול, לשום הכשרה, ואחרי 20 שנה יוצא אותו בן אדם ועושה את זממו עוד פעם.
אמנון כהן: לא יהיה דבר כזה.
אמנון כהן: לא בוועדה הזו.
אמנון כהן: אם כך יהיה, לא צריך חוק.
אמנון כהן: סעיף 1א – מטרות החוק, שביקשנו להכניס להצעת החוק.
אמנון כהן: כל הצעת חוק צריכה להגדיר איזושהי מטרה.
אמנון כהן: הועלו פה הצעות.
אמנון כהן: ההצעה נכונה ובמקומה: מטרתו של חוק זה היא להבטיח את זכותו של כל אסיר לשיקום.
אמנון כהן: זה מה שמתכוון היו"ר.
אמנון כהן: שלא יהיה מצב של איפה ואיפה.
אמנון כהן: לא יהיה מצב שאחד יזכה לשיקום ואחר לא יזכה לשיקום.
אמנון כהן: אם אנחנו כמדינה לא יכולים לתת לנושא הזה את הדעת, לא צריך את החוק.
אמנון כהן: החוק מיותר.
אמנון כהן: אני אעלה את כל הסעיפים, נציגי המשרדים ירשמו, ואחר כך נדע על מה אנחנו הולכים להתווכח, לריב ולהתעצבן.
אמנון כהן: בינתיים התחלנו עם טונים גבוהים.
אמנון כהן: אני מדבר רק על ההערות כרגע.
אמנון כהן: עברנו על הסעיפים.
אמנון כהן: אני לא הולך לקרוא עוד פעם את הסעיפים.
אמנון כהן: איפה שיש הערות וביקשנו להכניס תיקונים נוספים – ואתם קיבלתם את זה – אני צריך את ההתייחסות שלכם.
אמנון כהן: אם תגידו "כן", זה ייכנס לליבה של החוק.
אמנון כהן: אם תגידו "לא", נחליט מה לעשות.
אמנון כהן: סעיף 2 קשור לסעיף 3(ג) למטה: "לא יעסוק אדם בשיקום אסירים, לא יכין תוכנית שיקום לאסיר, אלא אם הוא עובד הרשות".
אמנון כהן: כוונת המחוקק היא שלא יהיה מצב של איפה ואיפה.
אמנון כהן: לא יהיה מצב שמי שיש לו כסף יוכל להיכנס לשיקום, ומי שאין לו כסף לא יוכל להיכנס לשיקום.
אמנון כהן: אין דבר כזה במדינת ישראל.